<classify> TUME ya Taifa ya Sayansi na Teknolojia Costech imetakiwa kubadilisha mfumo wa utendaji ili badala ya wabunifu kuwafuata ofi sini wao ndio wanatakiwa kuwatafuta na kuwasaidia katika maeneo yao.Akifungua mashindano ya wabunifu jijini hapa jana, Naibu Waziri wa Elimu, Sayansi na Teknolojia, William Ole Nasha alisema wakati umefika Tume hiyo kubadili mfumo wake na kuwafuata wabunifu huko waliko.Alisema kama inavyojulikana ubunifu ni hulka, hivyo wabunifu wengine hawana elimu na hawajui kuandika maandiko tena kwa Kiingereza, hivyo Tume inatakiwa kuanza kuwafuata na kuwasaidia wabunifu huko waliko. Ubunifu ni hulka ambayo haitegemei elimu, hivyo Costech wanatakiwa kujua kwamba baadhi yao hawana uwezo wa kuandika maandiko na kuomba kusajiliwa kwa kutumia lugha ya Kiingereza, bali wao wanaweza kuwafuata na kuwasaidia, alisema.Alisema katika wabunifu 60 hao kutoka katika makundi sita waliofika katika hatua hiyo ya fainali wote ni washindi, Tume inatakiwa kuwasaidia woteili kuendeleza ubunifu wao katika ngazi ya juu ya Atamizi.Alisema kutokana na serikali kutambua mchango wa ugunduzi kwa kushirikiana na wadau wa maendeleo imesaidia miradi 47 yenye thamani ya Sh bilioni 2.4 kwa ajili ya kusaidia wabunifu nchini kutambua kazi zao. Akizungumza Kaimu Katibu Mkuu, Profesa James Mdoe alisema mashindano ya wabunifu yalizinduliwa na Waziri wa wizara hiyo, Novemba 14, mwaka jana kwa ajili ya kuibua vipaji na ubunifu kwa makundi hayo.Profesa Mdoe alisema, katika mashindano hayo walianza vijana zaidi ya 400 na wamechujwa na kubaki 60 ambao ndio wanashindanishwa ili kupata mbunifu zaidi. Washiriki wa mashindano hayo ya utafiti yanayofanyika kwa mara ya kwanza, ni washiriki 10 kutoka vyuo vikuu, vyuo vya ufundi, vituo vya ufundi stadi, sekondari na taasisi binafsi, alisema. Alisema hadi kufikia kuwapata washindi hao, washiriki wamechujwa kutoka katika mikoa, kanda na katika taifa na ndiyo maana wote ni washindi kutokana na kufikia katika hatua hiyo.Akizungumzia ubunifu, Peter Chanawilo alisema ugunduzi lazima uweze kutatua changamoto zinazoikabili jamii wala si kwa ajili ya kujiburudisha. Ugunduzi huo unatakiwa kuangalia matatizo katika jamii, kwani mtaji wa ubunifu ni changamoto zilizopo katika jamii, hivyo mchango wa utafiti ni katika kutatua kero za jamii. Alisema katika kutatua changamoto mnyororo wa ubunifu, unakuwepo kwani mzalishaji anataka kuuza mazao yake, mbunifu anatengeneza mashine ya kuchakata na kuna mtengenezaji mashine ya kuchakata mazao hayo.  <topic>: kitaifa 